

# Татарстан Премьер-министры Спас районында булды

*10.09.2014*


Татарстан Республикасы Премьер-министры бүген Спас районында булды.


Ул район башлыгы Камил Нугаев озатуында Болгарда берничә җитештерү объектын карады.

Шуларның беренчесе төзелеп ятучы “Спас казылыклары” ҖЧҖ ит эшкәртү комплексы булды. Аның ачылышы киләсе елның I кварталына планлаштырылган.


Шәһәрдә Владимир Монаховның икмәк пешерү цехы икенче ел эшли. Яңа җиһазлар заманча технологияләр куллану мөмкинлеген бирә. Монда 15 кеше эшли, икмәк ассортименты бай.


Аннан соң кунаклар балалар уен мәйданчыгында булдылар, балалар белән аралаштылар. Балалар спорт белән шөгыльләнү урыны булуга бик канәгать, алар моның өчен район һәм республика җитәкчелегенә рәхмәт белдерделәр.


Шулай ук Болгарның шифаханә тибындагы мәктәп-интернаты да делегация игътибарыннан читтә калмады. Аны ремонтлау өчен 70 млн сум акча тотылган. Премьер-министр ремонтның сыйфатлы булуын билгеләде һәм мәктәп коллективына уңышлар теләде.


Алга таба Мәдәният йортында район активы белән очрашу узды. Анда районның социаль-икътисади үсеше һәм коммуналь хуҗалыкның алдагы ягу сезонына әзерлек мәсьәләләре каралды.


“Спас халкы зур эш башкарды, шуның нәтиҗәсендә Болгар тарих комплексы ЮНЕСКО Бөтендөнья мирасы исемлегенә кертелде. Бу хезмәтегез һәм тырышлыгыгыз өчен рәхмәт сезгә”, - диде Илдар Халиков очрашуда катнашучыларга мөрәҗәгать итеп.


*“Яңа тормыш” газетасы (Спас муниципаль районы) *
Татарстан Премьер-министры Спас районында булды